b'\n_START_ARTICLE_\n3. armada (NOVJ)\n_START_SECTION_\nZgodovina\n_START_PARAGRAPH_\nZa komandanta je bil imenovan generallajtnant Kosta Na\xc4\x91, politi\xc4\x8dni komisar polkovnik Branko Petri\xc4\x8devi\xc4\x87, na\xc4\x8delnik \xc5\xa1taba polkovnik Vuka\xc5\xa1in Suboti\xc4\x87. V armado so najprej vklju\xc4\x8dili 12. korpus ter enote NOV in POJ Vojvodine, nato pa \xc5\xa1e 6. in 10. korpus. Ob ustanovitvi je imela armada okrog 50.000 borcev, do konca vojne pa je zelo narasla. Do aprila je dr\xc5\xbeala polo\xc5\xbeaje na sremdki fronti od Drave do Vukovarja in se bojevala na viroviti\xc5\xa1kem mosti\xc5\xa1\xc4\x8du, na levem bregu Drave, v okolici Slavonske Po\xc5\xbeege, pri Daruvarju itd. V sklepnih bojih za osvoboditev Jugoslavije je osvobodila velik del Slavonije, Moslavine, Hrva\xc5\xa1ko Zagorje in s slovensko IV. operativno cono severovzhodni del Slovenije (Ptuj, Maribor). Njene enote so skupaj s IV. operativno cono ustvarile obro\xc4\x8d okrog glavnine sovra\xc5\xbenikove skupine iz jugovzhodne Evrope (nem\xc5\xa1ka vojska, usta\xc5\xa1i, domobranci in \xc4\x8drnogorski \xc4\x8detniki) in jo v hudih bojih do 15. maja prisilile k kapitulaciji.'